b'\n_START_ARTICLE_\nMaternica\n_START_PARAGRAPH_\nM\xc3\xa1ternica (latinsko Uterus, gr\xc5\xa1ko Metra ali Hystera) je del \xc5\xbeenskih spolnih organov. Le\xc5\xbei v mali medenici med se\xc4\x8dnim mehurjem in danko in je v celoti nagnjena naprej. Je hru\xc5\xa1kaste oblike in na njej razlikujemo zgornji \xc5\xa1ir\xc5\xa1i del - telo, in spodnji o\xc5\xbeji del - vrat. Zaobljen zgornji del telesa je fundus. Spodnji del materni\xc4\x8dnega vratu sega v no\xc5\xbenico in na njem je v sredini materni\xc4\x8dno ustje. To se nadaljuje v kanal, ki poteka skozi materni\xc4\x8dni vrat in se odpira navzgor v trikotno, od spredaj nazaj stisnjeno materni\xc4\x8dno votlino. V zgornjih kotih te votline se odpirata jajcevoda._NEWLINE_Materni\xc4\x8dno votlino prekriva sluznica, ki ima osnovno ali bazalno plast, ki je stalna in povrhnjo ali funkcionalno plast, ki se spreminja. Ob menstruaciji vsak mesec propade, nato pa se spet obnovi pod vplivom jaj\xc4\x8dnikov hormonov, estrogena in progesterona. Sluznica postane debelej\xc5\xa1a in \xc5\xbeleze v njej se pomno\xc5\xbeijo. Tako se maternica pripravi na morebitno nose\xc4\x8dnost. \xc4\x8ce se jaj\xc4\x8dece ni oplodilo, progesteron usahne in sluznica se olu\xc5\xa1\xc4\x8di (menstruacija). Mi\xc5\xa1i\xc4\x8dje maternice je gladko in je v telesu debelej\xc5\xa1e kot v vratu, kjer je tudi ve\xc4\x8d veziva. Maternico prekriva peritonej spredaj in zadaj, ob straneh pa prehaja kot \xc5\xa1iroka materni\xc4\x8dna vez na steno male medenice. V gubi serozne mrene le\xc5\xbeita jaj\xc4\x8devod in jaj\xc4\x8dnik, v njej potekajo \xc5\xbeile, mezgovnice in \xc5\xbeivci ter mo\xc4\x8dna vez od vrha maternice k dimeljskemu kanalu. Maternico pritrjujejo \xc5\xa1e \xc5\xa1tevilne vezi, ki potekajo od materni\xc4\x8dnega vratu na vse strani k stenam male medenice.'